
RĪGAS VĒSTURISKĀ CENTRA SAGLABĀŠANAS UN ATTĪSTĪBAS PADOME

2026. gada 27. maijā
Nacionālā kultūras mantojuma pārvalde Rīgā, Pils ielā 19 (sēde notiek klātienē un attālināti).



464. sēdes
PROTOKOLS

Sēdi vada: A. Lapiņš
Sēdi protokolē: L. Šmiukše
Sēdi atklāj: 14.00
 1.
Padomes 464. sēdes darba kārtība (pielikums Nr. 1)
Padome apstiprina 464. sēdes darba kārtību.

2.
Padomes 464. sēde

Padome vienojas provizoriski sasaukt 465. sēdi 10. jūnijā un pēc tam 1. jūlijā.





3.
Par attīstības ieceres un metu konkursa “Metu konkurss paviljona un Stacijas laukuma attīstībai (Stacijas laukums 4 un 13. janvāra iela 2A, Rīga )
Iesniedzējs: SIA “Linstow

K. Niedols, PAD Publiskās infrastruktūras projektu izstrādes nodaļas Transporta infrastruktūras plānošanas eksperts, iepazīstina ar sevi un informē, ka prezentēs 13. janvāra ielas un publiskās ārtelpas priekšizpētes rezultātus. Viņš norāda, ka pie projekta strādāts divu gadu garumā un pakalpojuma sniedzējs bijis SIA “BM-projekts”. K. Niedols skaidro, ka prezentācijā tiks ieskicēts priekšizpētes konteksts un konceptuālie risinājumi. Viņš sāk ar teritorijas situācijas raksturojumu 2019. gadā, uzsverot, ka tajā laikā bija nesen atjaunots asfalta segums. 2020. gadā, sadarbojoties ar arhitektu biroju GEHL Architects (Dānija), tika izstrādāts Rīgas Centrālās stacijas koncepta dizains 2030. gadam, kas kalpojis kā ilgtermiņa attīstības redzējums. K. Niedols informē, ka priekšizpēte šobrīd ir noslēgta, un prezentācijā tiek demonstrēts tās piedāvātais ilgtermiņa risinājums. Konceptuāli tas paredz teritorijas attīstību no 11. novembra krastmalas līdz Satekles ielai, iespējams, līdz pat Elizabetes ielai, ietverot autosatiksmes samazināšanu par 56%, velo infrastruktūras izbūvi, auto joslu skaita samazināšanu, tramvaja sliežu pārcelšanu prom no apbūves un alejas, gājēju pāreju sakārtošanu, tuneļu funkcionālās izmantošanas pārskatīšanu un publiskās ārtelpas kopējo uzlabošanu. Runājot par stacijas laukuma attīstību, K. Niedols demonstrē vizualizācijas, kurās redzams ilgtermiņa risinājums Marijas un Satekles ielas virzienā, kur plānots maksimāli samazināt autotransporta aizņemto telpu. No 11. novembra krastmalas un 13. janvāra ielas perspektīvas parādīta sabiedriskā transporta mezglu integrācija, akcentējot auto plūsmas samazināšanu kā ilgtermiņa mērķi. Attiecībā uz 13. janvāra ielu K. Niedols norāda, ka priekšizpētes ietvaros primāri analizēta satiksmes telpa, paredzot tās samazināšanu no 11 joslām uz 4 joslām. Viņš uzsver, ka tas ir ilgtermiņa risinājums, taču vairākus publiskās ārtelpas uzlabojumus iespējams īstenot arī ātrāk, balstoties uz šo redzējumu. Tiek akcentēts, ka plānošanas dokumentos paredzēta tramvaja līnijas izbūve caur Stacijas laukumu, Merķeļa ielu un tālāk. No publiskās ārtelpas viedokļa Stacijas laukumam priekšizpētes ietvaros nav izstrādāti detalizēti risinājumi, jo darba uzdevums bija sagatavot pamatu meta konkursa izsludināšanai. Vienlaikus priekšizpēte ietver tehniskos risinājumus tramvaja platformu novietojumam, velo infrastruktūrai un gājēju pārejām, kā arī definē gājēju trajektorijas (prezentācijā attēlotas ar sarkanām līnijām), kuras PAD uzskata par obligāti saglabājamām neatkarīgi no teritorijas turpmākās attīstības. Tiek uzsvērta nepieciešamība nodrošināt ērtu gājēju kustību starp sabiedriskā transporta pieturvietām un Rīgas Centrālās stacijas ēku. Turpinot par PAD tālāko skatījumu, K. Niedols informē, ka projekts sadalīts vairākās kārtās. Prezentācijā uzsvērta pirmās kārtas prioritāte — Prāgas ielas un gājēju celiņa izbūve (attēlota ar sarkano krāsu). Šīs kārtas mērķis ir nodrošināt gājēju sasaisti starp esošo un jau izbūvēto gājēju un velo infrastruktūru. Paralēli tiks strādāts pie mezgla attīstības, lai nodrošinātu Valņu ielas savienojumu ar Centrāltirgu.
A. Kublačovs iepazīstina ar sevi kā SIA “Linstow Baltic” projektu attīstības un ilgtspējas direktoru un informē, ka SIA “Linstow Baltic” ir attīstītājs projektam “Paviljona un Stacijas laukuma attīstība Rīgā, Stacijas laukumā 4 un 13. janvāra ielā 2A”, savukārt projekta pasūtītājs ir SIA “Linstow”. Viņš skaidro, ka SIA “Linstow” un SIA “Linstow Baltic” ir savstarpēji saistīti uzņēmumi, jo SIA “Linstow” ir īpašnieks. Latvijas Arhitektu savienība, D. Kalvānes vadībā, ir nolīgta konkursa dokumentācijas sagatavošanai un konkursa organizēšanai. A. Kublačovs sniedz ieskatu teritorijas vēsturē, norādot, ka SIA “Linstow” ir ilgtermiņa nomas līgumi par lielāko daļu Stacijas laukuma teritorijas, kas atrodas VAS ” Valsts nekustamie īpašumi” (VNĪ) īpašumā, kā arī atsevišķi zemesgabali ir AS “Latvijas Dzelzceļš” valdījumā. Viņš informē, ka 1996. gadā viens zemesgabals tika nodalīts atsevišķi, sākotnēji paredzot ēdināšanas paviljonu, kas 2004. gadā pārbūvēts par spēļu zāli ar bāru. 2024. gada martā SIA “Linstow” kļuva par šī zemesgabala un būves īpašnieku. A. Kublačovs norāda, ka notikušas sarunas ar Rīgas valstspilsētas pašvaldības un PAD pārstāvjiem par 13. janvāra ielas un publiskās ārtelpas priekšizpēti, ko prezentēja K. Niedols. Sākotnējā iecere bija pamatot paviljona ēkas atsavināšanu pašvaldības vajadzībām, taču pašvaldība, ņemot vērā finanšu iespējas, šo risinājumu noraidīja. Viņš uzsver, ka teritorija ir jūtīga un pilsētvidē nozīmīga, un metu konkurss ir piemērotākais risinājums. A. Kublačovs informē, ka konkursa teritorijas kopējā platība ir aptuveni 1 850 m², bet izpētes teritorija — aptuveni 9 870 m². Konkursa realizācijas zona (atzīmēta ar nepārtrauktu dzelteno līniju) ietver zemesgabalu Kadastra Nr. 0100 004 2001 un daļu no Kadastra Nr. 0100 004 2003, kurā atrodas SIA “Linstow” īpašumā esošais paviljons un problemātiskā zona virs pazemes autostāvvietas, kur nepieciešams risināt savienojumu ar Stacijas laukumu. Tiek parādīta arī VNĪ piederošā brīvā telpa gar trotuāra malu ar saglabājamo koku rindu. A. Kublačovs uzsver, ka privātais attīstītājs neuzņemas īstenot tramvaja sliežu vai velo infrastruktūras izbūvi, kas paredzēta pilsētas plānošanas dokumentos. Ar raustīto līniju iezīmētā izpētes teritorija ļauj arhitektiem brīvi piedāvāt risinājumus, taču šajā zonā nav plānotas radikālas pārmaiņas, jo 2012. gadā veikts labiekārtojums. Viņš atsaucas uz 2009. gada RVC SAP saskaņojumu par prioritāro gājēju koridoru un norāda, ka PAD izpētes materiālos perspektīvā gājēju pāreja būtu pārvietota, kas būtu izmaksu ziņā apjomīgs risinājums. Konkursa mērķis ir iegūt arhitektoniski un funkcionāli kvalitatīvu risinājumu paviljona pārbūvei un Stacijas laukuma publiskās ārtelpas pilnveidei, nodrošinot augstvērtīgu publisko telpu un komerciāli dzīvotspējīgu paviljona izmantošanu. Konkursa uzdevums ir noteikt labāko paviljona pārbūves un publiskās ārtelpas attīstības vīzijas piedāvājumu.
 A. Kublačovs informē, ka teritorija atrodas LM8 zonā, kur apbūves apjomu iespējams palielināt par 30%, t.i., no 212 m² līdz aptuveni 275 m². Ēkai 13. janvāra ielā 2A (Kadastra Nr. 0100 004 2001 001) tiek noteikts provizoriskais kultūrvēsturiskās vērtības vērtējums kā ēkai bez kultūrvēsturiskas nozīmes, un tas iesniegts saskaņošanai PAD Kultūrvēsturiskā mantojuma saglabāšanas birojā. Juridiski teritoriju veido divi zemesgabali — SIA “Linstow” un VNĪ īpašumi — un paredzēta vienstāva sabiedriskas funkcijas būve. A .Kublačovs īsi raksturo paviljona pārbūves pamatprincipus: mūsdienīga arhitektūra, vizuāla caurredzamība, orientiera funkcija un nepārtraukta saikne starp iekštelpām un ārtelpu. Komerciālajam risinājumam jānodrošina elastīgs plānojums, augsts komerciālais potenciāls un vizuāli atvērta vide. Publiskās ārtelpas prasības paredz kvalitatīvu, caurplūstamu un drošu publisko telpu ar vienotu dizaina valodu un saglabātām vizuālajām perspektīvām. A. Kublačovs informē, ka konkursa norise paredzēta no 15. jūnija līdz 14. septembrim, rezultāti tiks paziņoti oktobrī, un balvu fonds ir 15 000 euro. Žūrijas komisijā būs pārstāvji no SIA “Linstow”, PAD, NKMP, Latvijas Arhitektu savienības un Latvijas Ainavu arhitektu asociācijas.
A. Lapiņš pateicas par sniegtajām prezentācijām.
R. Liepiņš vaicā, kādēļ apbūves apjomu iespējams palielināt līdz aptuveni 275 m².
A. Kublačovs skaidro, ka apbūves noteikumi paredz iespēju pārbūves gadījumā palielināt apjomu ne vairāk kā par 30%.
A. Lapiņš precizē, uz kā rēķina šāds palielinājums būtu īstenojams, jo paviljona ēkas apjoms faktiski saglabājas esošajā apmērā.
A. Kublačovs norāda, ka tas ir atkarīgs no zemesgabala robežām un jāvērtē, vai vienā būvprojektā iespējams integrēt, piemēram, blakus zemesgabalā izvietotu āra terasi ar galdiņiem un krēsliem. Viņš uzsver nepieciešamību domāt par Stacijas laukuma sasaisti ar terases zonu. 
E. Rožulapa vaicā par plānotajām funkcijām, norādot, ka šobrīd ēdināšanas funkcija šajā vietā nav pilnvērtīgi realizējama un, ņemot vērā iespējamos realizācijas termiņus, darbi varētu sakrist ar jaunā RVC plānojuma spēkā stāšanos. Viņa jautā, kā tas varētu sasaukties ar sarkano līniju korekcijām un kā tiktu nodrošināta funkciju atbilstība.
A. Kublačovs skaidro, ka gan SIA “Linstow”, gan Rīgas domes politiskais redzējums paredz pēc iespējas ātrāk sakārtot attiecīgo teritoriju, balstoties uz šobrīd spēkā esošajiem apbūves noteikumiem, negaidot jaunā RVC plānojuma apstiprināšanu. Viņš informē, ka uzņēmumam bija pienākums iesniegt juridisko izvērtējumu, un advokātu biroja “COBALT” atzinumā norādīts, ka ēdināšanas funkcija būvē var tikt īstenota līdz 50% apmērā, bet pārējā daļa var tikt izmantota mazumtirdzniecības funkcijām. Ēka tika izmantota kā spēļu zāle ar bāru un mazumtirdzniecības funkciju. A. Kublačovs uzsver, ka juridiskās nianses ļauj projektu īstenot jau tagad, negaidot plānojuma maiņu. Viņš informē, ka uzņēmums saredz iespēju būvdarbus uzsākt nākamā gada vasarā un pabeigt līdz 2028. gada pavasarim. Vienlaikus A. Kublačovs atzīmē, ka nav zināms, vai līdz šim laikam būs stājies spēkā jaunais RVC plānojums.
E. Rožulapa norāda, ka ēdināšana vienmēr tiek klasificēta kā atsevišķa telpu grupa, un šādai telpu grupai lietošanas veids var būt tikai tāds, kāds plānojumā ir atļauts. Viņa uzsver, ka advokātu biroja sniegtais atzinums nav saistošs normatīvais dokuments, un līdz ar to nevar tikt uzskatīts par pietiekamu pamatu lietošanas veida noteikšanai.
A. Kublačovs skaidro, ka risinājums, ko varētu īstenot, paredz vienošanos ar arhitektiem par to, ka būves galvenā funkcija tiek noteikta kā veikals, jo mazumtirdzniecības funkcija šajā teritorijā ir atļauta. Viņš norāda, ka šādā gadījumā būtu iespējams nodrošināt arī galdiņu un sēdvietu izvietošanu, līdzīgi kā tas jau tiek praktizēts tirdzniecības centrā “Origo”, kur darbojas vairākas “take-away” tipa kafejnīcas, kas juridiski tiek klasificētas kā veikali. Kublačovs uzsver, ka svarīgākais ir projektu īstenot iespējami ātri, negaidot jaunā RVC plānojuma apstiprināšanu.
E. Rožulapa aicina SIA “Linstow” pārstāvi uz konsultācijām PAD.
B. Moļņika norāda, ka PAD prezentācijā vīzija esot bijusi bez paviljona ēkas.
K. Niedols skaidro, ka prezentācijā tika demonstrētas abas iespējas — gan ar ēku, gan bez tās, un ēkas esamība ilgtermiņa transporta risinājumus būtiski neietekmē.
A. Kublačovs piekrīt, ka B. Moļņikas piezīme ir korekta, jo PAD vizualizācijās ēka nebija attēlota.
B. Moļņika precizē, vai SIA “Linstow” bija uzstādījums, ka ēkai noteikti jāpaliek.
A. Kublačovs skaidro, ka tāds uzstādījums pastāv, jo pretējā gadījumā nebūtu loģikas iepriekš veiktajās darbībās vairāk nekā pusgada garumā. Viņš norāda, ka uzņēmums sākotnēji būtu vēlējies, lai pašvaldība ēku iegādājas un attīsta to pēc savas vīzijas, taču pašvaldības finanšu iespējas to neļauj.
K. Niedols atgādina, ka savā prezentācijā demonstrēja ilgtermiņa — aptuveni trīsdesmit gadu attīstības vīziju.
R. Liepiņš vaicā, kas ir autors transporta sistēmas izpētei un ilgtermiņa vīzijai.
K. Niedols skaidro, ka SIA ”E. Daniševska birojs” ir izstrādājis transporta plūsmu situācijas izpēti un analīzi, pēc SIA “BM-Projekts” pasūtījuma, 2025. gada septembrī.
R. Liepiņš vaicā, vai projekts ir saskaņots visās attiecīgajās institūcijās. Viņš norāda, ka nepieciešams domāt par kompensējošiem pasākumiem transporta plūsmas nodrošināšanai, jo piedāvātās izmaiņas, lai arī vizuāli pievilcīgas jaunākai paaudzei, vecāka gadagājuma iedzīvotājiem varētu nebūt tik saistošas. R. Liepiņš uzsver, ka piedāvātais risinājums vizuāli līdzinās jebkuras Eiropas pilsētas pieejai ar minimālu piebraucamo zonu pie Centrālās stacijas, taču Rīgas pilsētai ir atšķirīga situācija un jāņem vērā vietējā specifika. Viņš norāda, ka bez saprātīgiem kompensējošiem pasākumiem situācija varētu kļūt problemātiska.
A. Ancāne informē, ka par minēto priekšizpēti NKMP 2025. gada 9. decembrī notikusi tikšanās ar PAD, kuras laikā NKMP iepazinās ar sagatavoto vīziju. Viņa norāda, ka kolēģiem bija vairāki jautājumi, tostarp par transporta mierināšanas pasākumiem un to, kā šie risinājumi iekļaujas kopējā mobilitātes vīzijā. A. Ancāne uzsver, ka būtu nepieciešams piedāvāt alternatīvus risinājumus — A un B variantu.
K. Niedols sniedz komentāru no PAD puses, norādot, ka priekšizpēte tapusi divu gadu laikā, regulāri notiekot iknedēļas sanāksmēm ar PAD Ārtelpas un mobilitātes departamentu, SIA “Rīgas satiksme” un citiem iesaistītajiem kolēģiem. Viņš uzsver, ka piedāvātie risinājumi ir saskaņoti ar visām atbildīgajām institūcijām. K. Niedols skaidro, ka no politiskās vides bijis uzdevums samazināt autotransporta intensitāti, un priekšizpēte atspoguļo šādu ilgtermiņa redzējumu. Viņš norāda, ka tas nav risinājums, kas jāievieš nekavējoties — īstenošana paredzēta pakāpeniski, atbilstoši pilsētas attīstības gaitai.
R. Liepiņš vaicā, vai pastāv iespēja tramvaju pie Centrālās stacijas nodrošināt agrāk, nekā paredzēts ilgtermiņa risinājumos.
E. Rožulapa norāda, ka tas noteikti nebūs iespējams īsā termiņā, jo šādu infrastruktūras risinājumu ieviešana prasa būtisku plānošanu, saskaņošanu un būvniecības laiku.
A. Kušķis vaicā A. Kublačovam, vai, viņaprāt, kā pieredzējušam pilsētplānotājam, šīs paviljona ēkas atrašanās vieta konkrētajā situācijā ir optimāla. Viņš jautā arī par konkursa tvērumu — vai tas ir orientēts tikai uz reālistiskiem īstermiņa risinājumiem, proti, esošās ēkas uzlabošanu un publiskās ārtelpas sakārtošanu, vai arī konkursanti drīkst piedāvāt plašākus nākotnes attīstības risinājumus, kas varētu tikt integrēti jaunajā RVC plānojumā.
A. Kublačovs pateicas par uzdoto sarežģīto jautājumu un atgādina, ka šobrīd sanāksmē piedalās kā SIA “Linstow” pārstāvis. Viņš skaidro, ka ideālā situācijā būtu iespējams īstenot abus scenārijus — gan ēkas neesamību, gan pilnvērtīgu teritorijas attīstību, ja vien visa teritorija piederētu pašvaldībai. Tomēr īpašumtiesību struktūra ir sarežģīta, un tas ierobežo iespējamos risinājumus. A. Kublačovs uzsver, ka SIA “Linstow” šo ēku neredz kā īstermiņa risinājumu, jo saimnieciski tas nebūtu pamatoti. Viņš informē, ka uzņēmuma sarunas ar VNĪ par iespēju atpirkt daļu Stacijas laukuma, pārkārtojot zemes robežas, nav bijušas sekmīgas. Tādēļ uzņēmums respektē spēkā esošos apbūves noteikumus, kādi tie ir šobrīd. A. Kublačovs norāda, ka SIA “Linstow” nevar uzņemties atbildību par risinājumu īstenošanu, jo juridiski tas nebūtu korekti esošajā tiesiskajā ietvarā.
B. Moļņika vērš uzmanību, ka par konkursu komisijām jau daudz diskutēts RVC SAP. Viņa uzsver ka, tiekoties ar izglītības iestādēm un runājot par vardarbības mazināšanas iespējām vienaudžu vidū, ir vairākkārt uzklausījusi stāstus par tā saucamajiem “Origo”  bērniem, un Stacijas laukums sabiedrībā ir ieguvis arī  negatīvu atpazīstamību. B. Moļņika uzsver, ka katrs konkurss ir gan iespēja, gan izaicinājums, un šajā gadījumā redzama skaidra ainavu arhitektu līnija. Vienlaikus viņa aicina padomāt par sociālo dimensiju, proti, iespēju konkursā iesaistīt kādu sociālu organizāciju vai biedrību, kas varētu dot pienesumu Stacijas laukuma reputācijas uzlabošanai. Viņa norāda, ka sociālais aspekts varētu būt nozīmīgs, lai mainītu vietas tēlu un uztveri.
A. Ancāne skaidro, ka vēsturiski šī teritorija jau vairākus gadus ir tikusi aplūkota arī RVC SAP. Iepriekš RVC SAP ir izteicis konkrētu aicinājumu pašvaldībai izstrādāt Stacijas laukuma attīstības vīziju, uzsverot nepieciešamību teritoriju vērtēt kopsakarā ar apkārtējo pilsētvidi. A. Ancāne akcentē, ka svarīgi ir pievērst uzmanību kopējam kontekstam, un pozitīvi vērtē, ka tiek domāts par idejisko vienotību. Viņa norāda, ka teritorijas uzlabošana ir būtiska, un kvalitatīva arhitektūra varētu dot nozīmīgu ieguvumu. A. Ancāne atzinīgi vērtē, ka tiek prezentēts konkursa nolikums, un ka būs iespēja pievienot papildu ieteikumus, piemēram, par telpiskās vienotības saglabāšanu. Viņa uzsver, ka šobrīd Stacijas laukumā ir daudz neatrisinātu jautājumu, un konkurss varētu dot iespēju iegūt pietiekami kvalitatīvu rezultātu.
A. Kublačovs bilst, ka, ja šķiet, ka atsevišķi formulējumi nav pietiekami pilnvērtīgi, tos iespējams uzlabot un precizēt. Viņš uzsver, ka ir jāpieņem konceptuāls lēmums, proti — vai Stacijas laukumā saglabāt vietu publiskiem pasākumiem, vai arī to piepildīt ar mazām arhitektūras formām. A. Kublačovs papildina, ka sociālās funkcijas ir skaidri izprotamas, un tās ir jāņem vērā, turpinot teritorijas attīstības risinājumu izstrādi.
B. Moļņika norāda, ka nepieciešams papildināt žūrijas locekļu sarakstu, jo tam ir būtiska nozīme konkursa kvalitātes nodrošināšanā. Viņa uzsver, ka ICOMOS vadlīnijas aicina vērtēt teritorijas ietekmi uz ekonomikas izaugsmi, vidi un sabiedrības attīstību.. B. Moļņika akcentē, ka sadarbība ar nevalstisko sektoru būtu uzskatāma par labu praksi, un šādu organizāciju iesaiste žūrijā varētu nodrošināt plašāku skatījumu un sabiedrības interešu pārstāvniecību.
R. Liepiņš vaicā, kāds ir ēkas maksimāli pieļaujamais augstums, ja apbūves noteikumi paredz, ka ēkai nedrīkst būt vairāk nekā viens stāvs.
V. Brūzis atbild, ka ēkas maksimālais augstums ir 4,3 m, un norāda, ka jāņem vērā perimetrālās apbūves nosacījumi.
E. Rožulapa uzsver, ka šobrīd nav nepieciešams sākt projektēt vai izstrādāt hipotētiskus variantus. Viņa skaidro, ka būtiski, lai žūrijas atzinumā un konkursa protokolos būtu skaidri aprakstīts viedoklis par konkrētā priekšlikuma izcilību. E. Rožulapa akcentē, ka no noteikumiem var atkāpties, ja tiek saņemts patiesi izcils priekšlikums, nevis formāls konkursa rezultāts. Tādēļ svarīgi, lai žūrijas atzinumos tas būtu skaidri atspoguļots, lai vēlāk nebūtu jāfilozofē par interpretācijām.
A. Kublačovs piekrīt un bilst, ka šo aspektu jau iepriekš ir sadzirdējuši no PAD pārstāvjiem.
E. Rožulapa turpina, ka konkursa protokolos jāparādās diskusijai, jo tas vēlāk atvieglo turpmāko darbu un lēmumu pamatošanu.
R. Liepiņš norāda, ka gadījumā, ja ēkai tiktu veidots vertikālais akcents, piemēram, ne komerctelpai, bet sakrālai telpai, tas varētu būt pamatots, ja kādam autoram būtu atbilstoša iecere.
D. Kalvāne informē, ka izcilības vērtēšanas princips jau ir iekļauts dokumentos.
A. Kublačovs piebilst, ka papildus izcilībai jāvērtē arī saimnieciskuma kategorija, lai risinājumam būtu reāla jēga.
D. Kalvāne norāda, ka, balstoties uz PAD priekšizpēti, būtisks ir jautājums par galvenajiem skatu leņķiem, kas ir nozīmīgs aspekts teritorijas attīstības izvērtēšanā.
A. Lapiņš informē, ka Latvijas Arhitektu savienība ir pieņēmusi jaunas konkursu vadlīnijas, kurās īpaša uzmanība pievērsta izcilības kritērijiem.
V. Brūzis bilst, ka saprot — ēkas pārbīde citā Stacijas laukuma vietā būtu ilgstošs process. Viņš vaicā, kā plānots palielināt apbūves procentu, ja šāds risinājums tiktu apsvērts.
A. Kublačovs skaidro, ka tas būtu iespējams tikai ar VNĪ saskaņojumu, un tādēļ tiek piedāvāts koridora risinājums. Viņš piebilst, ka VNĪ primārā interese ir lielāki ieņēmumi no nomas, kas ietekmē iespējamos scenārijus.
D. Kalvāne atgādina, ka A. Lapiņš jau minēja — Latvijas Arhitektu savienība ir pieņēmusi jaunas konkursu vadlīnijas, kurās izcilības kritēriji ir īpaši akcentēti.
R. Liepiņš pauž atbalstu konkursa rīkošanai, uzsverot, ka labāk, lai objekts ir, nekā nav vispār. Viņš atsaucas uz iepriekš minēto sociālo aspektu un “Origo bērnu” klātbūtni, norādot, ka to lielā mērā nosaka esošā Centrālās stacijas ēkas arhitektūra, it īpaši lielās sienas bez logiem, kas rada bezpalīdzības un nedrošības sajūtu. 
A. Kublačovs norāda, ka sākotnēji tika paredzēts, ka arī “Rail Baltica” risinājumi atradīsies ziemeļu pusē. Viņš uzsver, ka uzņēmuma mērķis ir izskaust frāzi “Origo bērni”, jo šī problemātika ir saistīta ar Centrālās stacijas vidi, nevis ar tirdzniecības centru “Origo”.
A. Kušķis pateicas kolēģiem par domu apmaiņu. Viņš uzsver, ka Rīgā un profesionālajā vidē bieži tiek apšaubītas konkursu iespējas, tādēļ īpaši novērtējama ir uzņēmēja privātā iniciatīva. A. Kušķis norāda, ka visiem ir vēlme pēc ātra rezultāta, taču realitātē daudz ko nav iespējams īstenot strauji. Runājot par pretrunīgajām prasībām, viņš akcentē, ka laukums nav skvērs, un tādēļ publiski pasākumi ir svarīgāki par masveida sēdēšanu. Attiecībā uz pašu objektu, A. Kušķis norāda, ka, ņemot vērā faktisko situāciju, publisko ārtelpu var padarīt pievilcīgu arī ar ātri un ērti pieejamu paviljonu, kas kalpo cilvēkiem, kuri steidzas dažādos virzienos. Viņaprāt, šādam objektam būtu jāatrod pēc iespējas atraktīva forma.
B. Moļņika pateicas par prezentācijām un atklātību. Viņa norāda, ka Centrālā stacija pati par sevi ir viens liels tirgus laukums, un atgādina, ka esam aizmirsuši stacijas galveno funkciju. B. Moļņika uzsver, ka ir jābeidz domāt, ka finansiālu ieguvumu var panākt, maksimāli aizbūvējot visu teritoriju, un izsaka pateicību par konkursa ieceri, jo tas liek reāli domāt par risinājumiem. Viņa aicina neaizmirst galveno vēstījumu un domāt par RVC AZ ilgtspēju, jo tas ir ieguldījums nākotnē. B. Moļņika uzskata, ka AS “Latvijas dzelzceļš” būtu lietderīgi iesaistīties diskusijā par šiem jautājumiem.
E. Rožulapa skaidro, ka tieši šī telpiskā konfigurācija ir radījusi sociālo situāciju, kurā teritorija kļuvusi par laika pavadīšanas vietu, nevis kvalitatīvu pilsētvides telpu.
A. Lapiņš pateicas visiem klātesošajiem par diskusiju
Jautājums izskatīts kā konsultatīvs, balsojums netiek veikts.

 4.
Par daudzdzīvokļu dzīvojamo ēku ar komerctelpām Matīsa ielā 8, Rīga 
Iesniedzējs:  SIA “Outofbox”


P. Bajārs iepazīstina ar sevi kā SIA “Outofbox” dibinātāju un vadošo arhitektu. Viņš informē, ka ar šo projektu jau iepriekš ir bijis RVC SAP sēdē, kurā saņemti atbalstoši viedokļi un komentāri. Paralēli notikušas tikšanās arī ar PAD un NKMP pārstāvjiem. Saņemtie ieteikumi ir ņemti vērā projekta tālākajā izstrādē. Viens no būtiskākajiem ieteikumiem bija pārstrādāt vizualizācijas un detalizēt materialitāti, kas arī izdarīts. No RVC SAP puses tika lūgts pievērst īpašu uzmanību jumta izbūvēm, kas sākotnēji bija divkārt lielākas un augstākas. Tāpat uzsvērta brandmūra saglabāšanas nozīme Tērbatas ielā. Ir atrisinātas arī neskaidrības par attālumiem līdz kaimiņu īpašumam un ugunsdrošības prasībām. P. Bajārs informē, ka cer nākamajā dienā iesniegt projektu MBP (būvprojekts minimālā sastāvā). Ar pasūtītāju viss ir saskaņots. Runājot par pirmo stāvu, viņš skaidro, ka pasūtītājs sākotnēji neticēja komerctelpu nepieciešamībai, taču arhitekti pārliecināja, ka tās ir būtiskas. Jumta izbūves ir samazinātas, lai nodrošinātu vairāk gaismas, ir paplašināta arī priekštelpa. Lai gan nav iespējams trāpīt “milimetrs milimetrā”, komanda maksimāli respektējusi vēsturisko dalījumu, un jumta izbūves pieskaņotas blakus ēkas zemākajam apjomam. P. Bajārs atsaucas uz arhitekta T. Hermanovska projektēto ēku Ģertrūdes ielā 27 (1930–1934). Viņš norāda, ka Matīsa ielas 8 projektā balkoni ir nedaudz augstāki, lai no ielas nebūtu redzama iedzīvotāju mantība, kas stāv uz tiem. Materialitātes izvēlē arhitekti nonākuši pie kaļķu apmetuma ar nelielu vulkānisko piedevu no Grieķijas. Izstrādātas divas variācijas ar trim apakšvariācijām, un materiālu iespējams uzklāt trīs veidos — pūšot, krāsojot vai uzklājot ar lāpstiņu, katrā gadījumā iegūstot atšķirīgu efektu. Panākta vienošanās, ka Matīsa ielas 8 pagalmā viena garāžas siena tiks izmantota kā eksperimentu lauks materiāla testēšanai. Pievēršoties metāliskajām detaļām, P. Bajārs skaidro, ka tās ir atsauces uz industriālo arhitektūru. Demonstrējot vizualizācijas, viņš norāda, ka ēka tagad ir nedaudz citādāka nekā konkursa pieteikumā –  augsts pirmais stāvs ar komerctelpām, virs tā dzīvokļu stāvi, un jumta stāvā redzams brandmūra elements. Atsaucoties uz Kultūras pieminekļu aizsardzības likumu, P. Bajārs uzsver, ka galvenais ir neiznīcināt un neapgānīt, un projekts šo principu ievēro. Piedāvājums paredz brandmūra skenēšanu un tā precīzu atliešanu betonā, jo esošo mūri nav iespējams saglabāt un eksponēt tā atrašanās vietas dēļ. Šādā veidā brandmūra elements tiktu padarīts redzams visiem. Pēc RVC SAP lūguma sagatavoti arī tālie skati, kurus P. Bajārs demonstrē. Viņš norāda, ka no pasūtītāja puses ir mudinājums projektu iesniegt saskaņošanai.
E. Rožulapa lūdz vēlreiz parādīt tālos skatus.
A. Lapiņš aicina kolēģus uzdot jautājumus. Viņš jautā, kā tieši paredzēta brandmūra pārcelšana un kurā vietā tas projektā parādās.
P. Bajārs skaidro, ka brandmūra pārcelšanā tiek mainīta tikai neliela festona daļa. Viņš uzsver, ka divi elementi tiek pārņemti 1:1, savukārt festona fragments tiek interpretēts, saglabājot tā raksturu, bet pielāgojot to jaunajai situācijai.
R. Liepiņš vaicā, vai P. Bajārs ir pārliecināts par gaišās apdares izvēli.
P. Bajārs apstiprina, ka jā. Viņš demonstrē gala rezultātu un skaidro, ka komanda vēlas izvairīties no steriluma, tādēļ atsakās no plākšņu materiāliem, izvēloties faktūrās bagātākus risinājumus.
A. Ancāne vaicā, vai ir apsvērta kāda alternatīva jumta apbūves risinājumam, jo esošās izbūves šķiet pietiekami masīvas. Viņa jautā, vai nav iespējams kāds caurspīdīgāks variants.
P. Bajārs skaidro, ka jumta izbūvju vertikālā proporcija ir līdzīga blakus ēkas proporcijām, un viņš nesaskata nepieciešamību kaut ko būtiski mainīt. Salīdzinājumam viņš parāda konkursa darbu.
A. Ancāne piebilst, ka konkursa darbā jumta izbūves tiešām bija vēl masīvākas.
R. Liepiņš norāda, ka viņš atstātu konkursa variantā piedāvāto risinājumu ar vertikālajām jumta izbūvēm, jo tas piešķir fasādei vertikālu dimensiju. Viņš vaicā, vai komanda neapsver iespēju to tomēr saglabāt. 
A. Ancāne atgādina, ka iepriekšējā RVC SAP sēdē tika pieņemts pretējs lēmums.
V. Brūzis vaicā, kāpēc brandmūris atstāts tieši šādā krāsā kā ir jumts. Viņš precizē, ka, ja elements tiek uzskatīts par vērtīgu, tad būtu loģiski to izcelt.
P. Bajārs skaidro, ka pie atbilstoša apgaismojuma brandmūris būs labi pamanāms.
A. Lapiņš aicina RVC SAP locekļus paust viedokļus.
R. Liepiņš norāda, ka projekts ir ļoti interesants un aizraujošs, ar fantastisku iekšējo plānojumu. Viņš īpaši uzteic iekšējās struktūras atspoguļojumu ārtelpā un atsauces.  Kopumā viņš atbalsta projektu un pauž cerību, ka fasādes apdare organiski iekļausies industriālajā apbūvē. R. Liepiņš piebilst, ka, lai gan viņa favorīts konkursa laikā bija G. Didrihsona darbs, arī šis risinājums ir pietiekami kvalitatīvs.
E. Rožulapa norāda, ka viņai kopumā ļoti patīk projekts, īpaši tā rotaļīgums un asprātība. Viņa piebilst, ka, ja pati projektētu, brandmūri turpinātu eksponēt iekštelpā, jo oriģinālais elements vienmēr ir vērtīgāks. E. Rožulapa atzīmē, ka vēsturiskajā kontekstā brandmūri bieži tika mākslinieciski noformēti, un tas bija sava laika pievienotās vērtības elements. Vienlaikus viņa uzsver, ka tas ir subjektīvs skatījums par to, kā būtu vērtīgāk rīkoties. E. Rožulapa pievienojas A. Ancānes paustajam par jumta izbūvju masivitāti un rosina meklēt veidus, kā izvērtēt to vizuālo ietekmi.
A. Kušķis norāda, ka viņa domas lielā mērā sakrīt ar iepriekš pausto. Viņš uzsver, ka projekts ir ļoti interesants un gaidīts, un pauž cerību, ka tas drīzumā tiks īstenots, dodot attīstītājam impulsu turpināt kvartāla attīstību. Viņš atzīmē, ka šis ir viens no iespējamiem veidiem, kā vēsturiskās ēkas un apkārtni attīstīt, radot komerciālu pienesumu. A. Kušķis pievienojas diskusijai par jumta izbūvēm, norādot, ka samazinātais gabarīts devis interesantu rezultātu, taču būtu vērts izvērtēt smalkāku aprāmējuma risinājumu. Runājot par kaimiņu ēkas brandmūra noformējumu, viņš uzsver, ka apbūves noteikumi vienmēr ir prasījuši arhitektoniski noformēt atklātu pretugunsmūri (brandmūri), taču tā ir paredzēta kā pagaidu prasība, uz laiku līdz blakus zemesgabalā tiks būvēta ēka, nevis uzstādījums radīt paliekošu mākslas darbu, kas apgrūtinās kaimiņa ēkas būvniecību. Līdz ar to brandmūra veidojums obligāti nav jāpārnes un nav jāatveido pārāk burtiski, jo tas ir dekoratīvs elements, un mēģinājums to iekļaut jaunās ēkas zelminī rada disonansi ar ēkas raksturu. A Kušķis piekrīt arī paustajam par tonalitāti, norādot, ka vizualizācijās redzamais kontrasts starp ēku un zelmini ir pārāk uzsvērts. Noslēgumā viņš pateicas un novēl veiksmi projekta tālākajā īstenošanā.
A. Lapiņš atgādina, ka prasība saglabāt brandmūri bija iekļauta konkursa nolikumā. Viņaprāt, šajā projektā ir atrasts pietiekami interesants risinājums, tomēr viņš norāda, ka konkursa priekšlikumā bija paredzēta pilna brandmūra kopija, nevis tikai dekoratīvo elementu (“puķīšu”) interpretācija, un šī pilnības sajūta viņam šobrīd pietrūkst. Kopumā A. Lapiņš uzsver, ka projekts ir ļoti labs, un novēl komandai veiksmi tālākajā virzībā.
A. Ancāne uzsver, ka pozitīvi vērtējama ir šīs vietas attīstība un tas, kā tā notiek. Viņa piebilst, ka sākotnēji viņai nelikās laba ideja, ka divas blakus esošas ēkas projektē divi dažādi autori, un šajā situācijā viņai šķistu vērtīgi, ja būtu viens autors, taču tas ir personisks viedoklis. Viņa norāda, ka ēka ir interesanta, ar arhitektoniski dinamisku fasādi. Attiecībā uz tonalitāti Ancāne pievienojas R. Liepiņa pārdomām par tonalitāti, uzsverot, ka unikālās detaļas uzlabo arhitektonisko tēlu, taču kontrasts varētu būt pārdomājams. Viņasprāt, svarīgi, lai ēka maksimāli organiski “iesēžas” vietā. Kopumā projekts ir atbalstāms.
J. Asaris pievienojas R. Liepiņam un A. Ancānei, īpaši attiecībā uz tonalitātes izvērtēšanu. Viņš norāda, ka projekts ir ļoti labs.
B. Moļņika pievienojas A. Lapiņa teiktajam par brandmūra noformējumu. Viņa norāda, ka pašreizējais risinājums rada asociācijas ar piramīdu pie Luvras muzeja, kas, viņasprāt, nav atbilstoši. B. Moļņika pauž vēlmi, lai komanda pārskatītu šo risinājumu, pietuvinot to brandmūra autentiskajai izteiksmei, kā to jau pieminēja A. Lapiņš.
P. Bajārs pateicas par komentāru un norāda, ka komanda ieklausās un sola to izvērtēt.
R. Liepiņš uzsver, ka projektam ir jāveicina vērtīgo elementu saglabāšana, tostarp vēsturisko pagrabu saglabāšana. Viņš pievienojas A. Ancānes paustajam, ka iecerētā jaunbūve veicinās vēsturisko ēku saglabāšanu šajā rajonā.
Jautājums izskatīts kā konsultatīvs, balsojums netiek veikts.

 5.
Par jaunbūvi Kr. Barona ielā 75, Rīga 
Iesniedzējs: NKMP


I. Tapiņa informē, ka pārstāv NKMP. Viņa norāda, ka objekts Kr. Barona ielā 75 atrodas bijušās Sporta pils teritorijā, kur viens attīstības posms jau ir noslēdzies un ir sācies nākamais, par kuru šodien notiks diskusija. Viņa atgādina, ka detālplānojums apstiprināts 2018. gadā, kam sekojuši attīstības konkursi. I. Tapiņa informē, ka Tērbatas ielā 78a, kvartāla otrajā stūrī, šobrīd jau notiek būvniecības process, un šis projekts ticis akceptēts RVC SAP 2023. gada sākumā. Viņa uzsver, ka, ievērojot RVC teritorijas principu, visas jaunbūves tiek radītas konkursa kārtībā un pēc tam izskatītas RVC SAP. Tādēļ šodien tiek skatīts jautājums par jaunbūvi Kr. Barona ielā 75, ņemot vērā vietas nozīmīgumu un plašo attīstības teritoriju. I. Tapiņa aicina SIA “Mark Arhitekti” pārstāvi prezentēt ieceri RVC SAP un informēt par 2024. gada konkursu un tā rezultātiem.
A. Birjukovs iepazīstina sevi kā SIA “Mark Arhitekti” pārstāvi. Viņš norāda, ka, gatavojot detālplānojumu, komanda plaši pētījusi vēsturiskos materiālus par apbūvi šajā teritorijā, atceroties arī Sporta pils kvartāla vēsturi. A. Birjukovs atgādina, ka pavisam nesen šeit darbojās iniciatīva “Sporta pils dārzi”. Atgriežoties pie pirmā konkursa 2014. gadā, A. Birjukovs min, ka uzvarēja igauņu biroja “Kadarik Tuur Arhitektid” darbs ar devīzi “XL322”, un tieši uz šī priekšlikuma pamata tika izstrādāts un 2018. gadā saskaņots detālplānojums. Rezultātā kvartāls ir sadalīts sešos apbūves gabalos, un detālplānojuma dokumentos paredzēti arī zaļie pagalmi. A. Birjukovs skaidro, ka 2022. gadā SIA “Mark Arhitekti”, piesaistot SIA “LABIE KOKI”, SIA “BRD projects” un “Kadarik Tuur Arhitektid”, izstrādāja ēkas būvniecības ieceri un kvartāla kopējā labiekārtojuma koncepciju. Viņš uzsver, ka labiekārtojums ir būtiska projekta sastāvdaļa, un detālplānojumā paredzētais lietusūdens baseins ir iekļauts projektā un jau realizēts. Viņaprāt, tas ir viens no interesantākajiem elementiem visā kvartāla attīstībā. Rādot vizualizācijas, A. Birjukovs skaidro, ka ēkai ir divējāds raksturs — pret pilsētu viens, bet pret pagalmu cits. Šī gada beigās plānots objektu nodot ekspluatācijā. A. Birjukovs turpina, ka šodienas diskusijas objekts ir jaunbūve Kr. Barona ielā 75, kurai pasūtītājs organizēja konkursu, balstoties uz detālplānojuma nosacījumiem. Viņš norāda, ka visa teritorija atrodas kāpā, un aptuveni 6 metru dziļumā grunts ir sausa, kas ļaus veiksmīgi izbūvēt pazemes autostāvvietu. A. Birjukovs rāda konkursa nolikumu un projekta koncepciju, kas nosaukta “Zaļā sirds”. Komanda turpina attīstību un strādā pie būvprojekta minimālā sastāvā. Viens no būtiskākajiem uzdevumiem ir fasāžu risinājumi, ņemot vērā arī PAD ieteikumus un žūrijas atzinumu, kurā ieteikts pārdomāt balkonu risinājumus pret Kr. Barona ielu. Viņš stāsta, ka komanda atradusi veidu, kā strādāt ar ķieģeļu apdari, mainot tās virzienu, lai veidotu dzegas un akcentus un panāktu interesantu plastiku. Krāsu pasē paredzēti divi galvenie materiāli — ķieģeļu apdare un keramiska apdare augšējos stāvos, lai radītu vieglāku noslēgumu. Pagalma fasādē galvenais akcents ir dārzs un balkoni un fasādes apdare ir vienojoša, paredzot apmetumu.

A. Lapiņš pateicas par sniegto stāstījumu.

V. Brūzis jautā, kāds ir Artilērijas ielas platums ar sarkanajām līnijām.

A. Birjukovs skaidro, ka tā ir cita apbūve, kas šī projekta ietvaros netiek projektēta, un norāda, ka šis jautājums šobrīd nav apspriežamais, vienlaikus piebilstot, ka iela ir šaura.

V. Brūzis jautā, kā tiek nodrošināta ugunsdzēsības transporta piekļuve.

 A. Birjukovs paskaidro, ka apdraudējuma gadījumā ugunsdzēsība tiek nodrošināta no ielas.

A. Ancāne jautā, kur vizualizācijā paredzēts baseins.

A. Birjukovs atbild, ka to var parādīt attēlos, norādot, ka baseins atrodas teritorijas centrālajā daļā.

A. Ancāne precizē, vai paredzēts, ka autotransports tiek novirzīts uz pazemes stāvu un pagalmos tiek veidota zaļā vide.

A. Birjukovs apstiprina, ka šāds risinājums ir paredzēts.

E. Rožulapa jautā, vai ir izstrādāta shēma vai analīze par arhitektoniskajiem akcentiem, ņemot vērā, ka detālplānojuma 42. punkts nosaka konkrētas vietas, kur šādi akcenti varētu tikt izvietoti.

A. Birjukovs skaidro, ka, par stūra izvirzījumiem attiecīga shēma nav izstrādāta, taču norāda, ka akcenti stūros ir. Kā piemēru min Tērbatas ielu, kur akcents risināts erkeru veidā un ir uzskatāms par veiksmīgu risinājumu.

E. Rožulapa precizē, ka minētais neattiecas tikai  uz stūra akcentiem, bet interesē arī akcentu risinājumi tālāk par Barona ielu. Norāda, ka akcenti iespējami ne tikai ielu stūros, bet arī publiskās ārtelpas joslās un fasāžu perspektīvu noslēgumos, skatoties no Lielgabala, Artilērijas un Tērbatas ielām. Uzsver, ka projekta ietvaros būtu nepieciešama grafiska shēma, lai šo informāciju varētu skaidri uztvert.

A. Birjukovs informē, ka shēma tiks sagatavota un iekļauta būvprojektā.

E. Rožulapa norāda, ka MBP ir iesniegts PAD, tomēr joprojām pastāv jautājumi par akcentiem un platību aprēķiniem, vienlaikus piebilstot, ka būtisku iebildumu nav.

A. Lapiņš jautā, kāpēc projektā vairs nav paredzēti balkoni.

A. Birjukovs skaidro, ka tam ir divi iemesli. Pirmkārt, žūrijas atzinumā tika izteikts iebildums ar norādi, ka risinājums jāmaina, lai tas atbilstu Rīgas pilsētas apbūves noteikumiem. Otrkārt, turpmāko diskusiju rezultātā secināts, ka sākotnēji izstrādātie plānojumi rada neskaidrības, tādēļ balkoni aizstāti ar franču balkoniem, nodrošinot risinājuma skaidrību.

A. Lapiņš pateicas par sniegto atbildi un aicina RVC SAP locekļus izteikt viedokļus.

E. Rožulapa norāda, ka PAD kopumā projektu atbalsta, konstatējot tikai dažas precizējamas detaļas, un aicina virzīt projektu atbalstīšanai.

R. Liepiņš izsaka viedokli, ka konkursa laikā viņam vairāk simpatizējuši citi darbi. Norāda, ka piedāvātais risinājums šķiet mehānisks un neatbilstošs Rīgas centra mērogam, kā arī pauž bažas, ka kvartāls varētu atsvešināties no pilsētas struktūras, veidojot izolētu vidi. Atzīst, ka dalījums ir vienkārši un saprotami risināts, kā arī piekrīt, ka balkonu risinājums bija interesants, tomēr kopumā pauž atturīgu attieksmi pret projekta arhitektonisko izteiksmi un mūsdienu komercapbūves pieeju.

A. Birjukovs skaidro, ka projekta izstrādes gaitā analizēti arī citi konkursa darbi, tomēr ņemti vērā pasūtītāja uzstādījumi. Norāda, ka tā ir jauna būvniecība, kas atspoguļo savu laikmetu, un, ka plānotā apbūves ēkas savstarpēji varēs atšķirties.

A. Ancāne lūdz uzrādīt fasāžu notinumu un norāda, ka kopumā konkurss ir noticis un darbs ir akceptēts. Viņa pozitīvi vērtē pagalma vidi kā kvalitatīvu ieguldījumu pilsētvidē. Norāda, ka risinājums varētu būt atvērtāks pret apkārtējo vidi, radot līdzīgāku sajūtu kā vēsturiski pastāvējušajos mazdārziņos.

A. Birjukovs paskaidro, ka tranzīta koridori paredzēti publiskai pieejai, kā arī plānots saglabāt dārzu kastes tām paredzētajās vietās, veidojot publiski privātu zonējumu. Norāda, ka lielāka atvērtība ir ierobežota komerciālo interešu dēļ, tomēr iespēju robežās tā tiks nodrošināta.

A. Ancāne ierosina apsvērt iespējas atdzīvināt fasāžu ritmiku.

V. Brūzis izsaka viedokli, ka stūra akcents šobrīd nav pietiekami skaidri nolasāms. Pašreizējā risinājumā dzega veido nepārtrauktu joslu ap ēku, kā rezultātā stūra akcents vizuāli neizceļas, bet uztverams vien kā paaugstināts būvapjoms virs dzegas.

A. Kušķis piekrīt iepriekš paustajam viedoklim un papildina, ka nav pietiekami skaidra augšējās daļas atdalīšana ar tik izteiktu kontrastu, kā arī nav pārliecinoša vienotas dzegas līnijas izveides nepieciešamība. Norāda, ka šaurā leņķa stūra akcentēšana varētu būt veiksmīgāks paņēmiens, jo tas pats par sevi rada dinamiku. A. Kušķis norāda, ka  konkrētais risinājums varētu būt veiksmīgāks. Papildus A. Kušķis uzsver, ka no Tērbatas ielas puses it kā parādās jauns pretuguns mūris, kas kopējā arhitektoniskajā izteiksmē rada smagnēju un brutālu iespaidu. Šajā projektā pietrūkst smalkuma un filigranitātes, kā arī tas atgādina Skanstes apbūves principu pārnesi uz konkrēto teritoriju. Iesaka pārdomāt piedāvātos detalizācijas risinājumus. Vienlaikus atgādina, ka RVC balkonu izbūve ielas fasādē nav aizliegta, ja tos izbūvē atbilstoši noteikumiem.

R. Liepiņš izsaka viedokli, ka projektā kopumā vērojams izteikts kontrasts. Norāda, ka pagalma risinājums ir vērtējams pozitīvi un kvalitatīvi, tomēr ēkas arhitektoniskā robustuma dēļ, šī kvalitāte nav jūtama ielas telpā. Uzsver, ka no ielas perspektīvas trūkst emocionālas iedarbības un saiknes ar iekšpagalma vidi. Papildus pauž bažas par publiskās pieejamības nodrošinājumu, pieļaujot, ka teritorija varētu tikt norobežota un piekļuve netiktu garantēta.
B. Moļņika izsaka viedokli, pievienojoties R. Liepiņa un A. Ancānes iepriekš paustajām atziņām. Norāda, ka piedāvātais risinājums rada pārāk noslēgtu un saspiestu iespaidu. No UNESCO skatupunkta uzsver, ka teritorija atrodas īpašā aizsardzības zonā (AZ), kas nav paredzēta radikāli jaunu vīziju realizācijai, bet gan unikālo pasaules mantojuma vērtību saglabāšanai un uztverei. Papildus norāda uz apbūves blīvuma problemātiku, uzsverot, ka ekonomiskie apsvērumi nedrīkst dominēt pār pilsētvides kvalitāti. Aicina veidot atvērtāku, vieglāku un rotaļīgāku arhitektonisko tēlu, norādot, ka pašreizējā apbūve rada pārmērīgi masīvu un smagnēju iespaidu.

A. Birjukovs norāda, ka arī Brīvības ielas apbūvē vērojamas dažādu fasāžu kolekcijas princips.

B. Moļņika iebilst, ka kolekcijā katram elementam jābūt individuāli izteiksmīgam, savukārt konkrētajā gadījumā šāds kvalitatīvs “kolekcijas” princips netiekot sasniegts.

A. Lapiņš izsaka viedokli par balkonu risinājumu, norādot, ka konkursa stadijā piedāvājums bijis izteiksmīgs un kvalitatīvs, taču realizācijas gaitā tas ir būtiski mainījies. Uzsver, ka nav bijis prasības atteikties no balkoniem. Norāda, ka arī perspektīvajā skatā konkursa risinājums bijis pārliecinošāks, un aicina saglabāt tās kvalitātes, kuru dēļ projekts uzvarēja konkursā. Vērtē, ka pašreizējais risinājums ir kļuvis plakans un nepietiekami izceļ arhitektonisko plastiku, kā arī pietrūkst kvalitātes MBP stadijā.

A. Birjukovs norāda, ka būtiska nozīme risinājuma izmaiņās ir ekonomiskajiem apsvērumiem.

R. Liepiņš bilst, ka balkonu izvietojuma variācijas (dažkārt dzīvojamās istabās, citkārt guļamistabās) ir pieņemamas un nav uzskatāmas par būtisku trūkumu. Pozitīvi vērtē iekšpagalma telpu, ja tajā paredzētā veģetācija tiks kvalitatīvi realizēta.

A. Birjukovs piebilst, ka veģetācijas risinājums šobrīd ir ierobežots.

J. Asaris izsaka viedokli, ka pievienojas skeptiskākajiem vērtējumiem par piedāvāto risinājumu, vismaz tādā veidā, kā tas prezentēts. Norāda, ka konkursa priekšlikums bijis daudzveidīgāks un sekmīgāk sadalījis apbūves masu. Pilnībā pievienojas A. Kušķa un B. Moļņikas iepriekš paustajām atziņām, vienlaikus norādot, ka kopējais risinājums šobrīd nav pietiekami pārliecinošs.


Padome balso par lēmumu: atbalstīt projekta tālāko virzību.

Balsojuma rezultāts:
Par :  2
Pret :  4
Atturas : 2
Padomes lēmums: neatbalstīt. Jāturpina strādāt ar risinājumiem projektā.

A. Lapiņš pateicas visiem klātesošajiem par dalību RVC SAP 464. sēdē.

Izmantotie saīsinājumi: Rīgas vēsturiskā centra saglabāšanas un attīstības padome (RVC SAP); Rīgas vēsturiskais centrs (RVC); Nacionālā kultūras mantojuma pārvalde (NKMP); Rīgas valstspilsētas pašvaldības Pilsētas attīstības departaments (PAD);
